6.12.2022
FI
Euroopan unionin virallinen lehti
C 465/79 Tiistai 3. toukokuuta 2022
58.
tähdentää, että tekoälyä voidaan kuitenkin käyttää ennakoimaan teholähdevikoja ja määrittämään ylläpitotarpeita erittäin tarkasti; täsmentää myös, että sitä voidaan käyttää suurten tietomäärien syntetisointiin automatisoidun tiedonhaun tai automatisoidun tietojen luokituksen avulla ja tiettyjen kaavojen havaitsemiseen; korostaa, että nämä tekijät mahdollistaisivat uhkatason ja järjestelmän haavoittuvuuksien paremman ennakoinnin ja arvioinnin, nopeammat päätöksentekoprosessit, paremman reagoinnin ja päätelaitteiden tehokkaamman turvaamisen;
59. korostaa erityisesti, että tekoälyteknologialla voidaan auttaa lainvalvontaviranomaisten luontaista kykyä havaita ja torjua rikollista toimintaa; korostaa, että tällaiset tekoälyyn liittyvät lainvalvontatoimet edellyttävät kuitenkin perus­ oikeuksien noudattamista kaikilta osin, tiukkaa demokraattista valvontaa, selkeitä avoimuussääntöjä, tehokasta tietoteknistä infrastruktuuria, ihmisen suorittamaa valvontaa, erittäin ammattitaitoisia työntekijöitä ja pääsyä merkitykselliseen ja korkealaatuiseen dataan;
d) Tekoäly ja kilpailukyky
60. toteaa, että lähitulevaisuudessa yhä useammat arvoketjun tuotteet ja palvelut liitetään yhteen ja että tekoälyllä ja automaatiolla tulee olemaan tärkeä rooli monissa tuotantoprosesseissa, operaatiossa ja liiketoimintamalleissa; painottaa perustutkimuksen ensiarvoisen tärkeää merkitystä tekoälyn teollisten ekosysteemien kehittämisessä ja katsoo, että on tehtävä huomattavia investointeja digitaalisen julkishallinnon edistämiseen ja digitaalisen infrastruktuurin parantamiseen;
61. toteaa, että vaikka pääomasijoitukset ja muu varhaisen vaiheen rahoitus on lisääntynyt huomattavasti kuluneiden kahden vuoden aikana, monet eurooppalaiset toimialat ovat jääneet jälkeen eikä rahoitusta EU:ssa ole vieläkään riittävästi, vaan sitä olisi lisättävä huomattavasti, jotta se vetäisi vertoja johtavien tekoälyekosysteemien, kuten Piilaakson, voimakkaalle kehitykselle; korostaa EU:n innovaatioekosysteemin erikoista klusteriverkostorakennetta verrattuna keskitettyihin (ja valtion tukemiin) innovaatioekosysteemeihin;
62. korostaa, että tekoäly voi ratkaisevasti lisätä EU:n teollisuuden kilpailukykyä ja lisätä tuottavuutta, nopeuttaa innovointia, parantaa valmistusprosesseja ja auttaa seuraamaan eurooppalaisten jakeluverkkojen kestävyyttä;
63. huomauttaa, että toimitusketjuissa saattaa esiintyä häiriöitä, jotka johtuvat taloussuhteiden katkeamisesta tai mullistavista tapahtumista, kuten pandemioista, tai ilmastonmuutokseen liittyvistä ilmiöistä; korostaa, että tekoälyn avulla voidaan havaita häiriöiden kaavoja toimitusketjuissa ja saada tietoa ennakoivan ylläpidon tarpeesta, mikä auttaa tavarantoimittajien monipuolistamisessa;
64. toteaa, että digitaalisen murroksen aloittaneet yritykset ovat usein saaneet merkittävän markkinaosuuden; panee merkille, että viimeaikaiset tutkimukset osoittavat, että tämä kaava todennäköisesti toistuu vieläkin voimakkaammin, koska tekoälyä käyttöön ottavat yritykset keräävät usein suuria tietomääriä, joiden avulla ne tavallisesti voivat parantaa kilpailuasemaansa; pitää huolestuttavana markkinoiden keskittymisen aiheuttamia riskejä, jotka uhkaava pk-yrityksiä ja uusyrityksiä;
65. korostaa, että nämä näkymät koskevat erityisesti sitä, että suurimmat vakiintuneet teknologiayritykset hallitsevat todennäköisesti myös tekoälyteknologioita ja ovat markkinoiden portinvartijoita, samalla kun ne keräävät suurimman osan syntyvästä arvosta; korostaa, että koska tekoälyalan perustana olevat tiedot kerätään suurimmaksi osaksi samoilta suurilta teknologiayrityksiltä, jotka tarjoavat käyttäjille pääsyn palveluihin vastineeksi tiedoista ja altistumisesta kohdennetuille mainoksille, niiden nykyinen määräävä asema todennäköisesti johtaa vielä määräävämpään asemaan; huomauttaa, että monien näiden teknologiayritysten päämajat sijaitsevat EU:n ulkopuolella, mutta ne onnistuvat silti hyödyntämään eurooppalaisten asiakkaiden tietojen tuottamaa arvoa ja saavat siten kilpailuetua;
66. panee tyytyväisenä merkille komission äskettäisen tiedonannon (29), jossa kehotetaan saattamaan kilpailusäännöt ajan tasalle, jotta ne soveltuisivat digitaaliseen aikakauteen, ja korostaa ennakkotoimenpiteiden, kuten digimarkkinasää­ döksen, keskeistä roolia keskittymisen tasapainottamisessa etukäteen; korostaa lisäksi, että standardointi- ja sääntely-yh­ teistyöllä voi olla tärkeä rooli tämän ongelman ratkaisemisessa, sillä se helpottaa tuotteiden ja palvelujen maailmanlaajuista kehittämistä niiden fyysisestä sijainnista riippumatta;
(29)
Komission tiedonanto 18. marraskuuta 2021 ”Kilpailupolitiikka valmiina uusiin haasteisiin” (COM(2021)0713).